Andrea Margrethe Langaard

Andrea Margrethe «Konken» Langaard, født Quisling, (1899–1977) var Vidkun Quislings kusine, sigarettfabrikant Conrad Langaards ektefelle. Hun hadde gjennom hele livet et spesielt tett forhold til Quisling, og omgangen med ekteparet Langaard var viktig da Quisling i årene før krigen opparbeidet kontakter blant kapitalsterke folk i Oslo-sositeten.

Hun var datter av Nils Andreas Quisling, i en familie med tette bånd. I den store fetter- og kusineflokken ble Vidkun Quisling en beundret eldstemann. Kusinen Andrea, kalt «Konken», kom til å stå ham spesielt nær gjennom hele livet. 

Da hun i 1924 giftet seg med tobakks-arvingen Conrad Langaard innebar det også at Quisling knyttet kontakt med en av Norges rikeste og innflytelsesrike menn. Gjennom sositets-ekteparet fikk han på 1930-tallet bredere kontakt i overklassen - bedre kontakter blant de bemidlede. Da Quisling og NS i 1936 hadde dratt i gang partiavisen - og underskuddsforetagendet - Fritt Folk, var Andreas ektemann Conrad Langaard blant de kapitalsterke utenfor partiet som bidro økonomisk for å redde avisdriften.

Under krigen opprettholdt Quisling kontakten med Andrea og hennes barn, også i selskapelige sammenhenger. «Konken» var forholdsvis ivrig NS, to av ekteparets barn ble frontkjempere, en falt. 

Etter krigen var hun en støtte for Quislings enke Maria. Da enken holdt en forsiktig minnestund i leiligheten sin om kvelden da Quisling var henrettet i 1945 var Andrea Langaard en av de få tilstede - sammen med Halvor Holter, hans kone og tre ministerfruer. Da Quislings aske 14 år etter hans død ble utlevert til Maria Quisling i 1959 deltok Andrea - eller «Conken» som Maria kaller henne i sine etterlatte papirer - ved andakten som ble holdt i hjemmet.

Etter at mannen døde i 1950 flyttet Andrea Margrethe Langaard inn på den fasjonable adressen Madserud allé 28, i en bolig som senere ofte ble kalt «Langaardvillaen». Det gedigne huset var blitt overtatt av  Langaard-familien i 1920-årene, og var da blitt rehabilitert ved arkitekt Arnstein Arneberg - utstyrt med nytt bad, verandaer med søyler over to etasjer og  egen garasje med portnerbolig. I villaen bodde «Konken» fram til sin død, i ulike perioder med sønnene Rasmus, Conrad, Jon og Nils.

Referanser 

Norges historie